钦定古今图书集成/明伦汇编/官常典/第343卷 > 崔咸
## 钦定古今图书集成/明伦汇编/官常典/第343卷 > 崔咸

按《唐书》本传：“咸字重易，博州博平人。元和初，擢进士
第，又中宏辞。郑馀庆、李夷简皆表在幕府，与均礼。入
朝为侍御史。处正特立，风采动一时。敬宗将幸东都，
裴度在兴元忧之，自表求觐，与章偕来。于是李逢吉
当国，畏度复相，使京兆尹刘栖楚等十馀人悉力拫
却之，虽度门下宾客，皆有去就意。他日，度置酒延客”，
栖楚曲意自解，附耳语。咸嫉其矫，举酒让度曰：“丞相
乃许所由官嗫嚅耳语，愿上罚爵。”度笑受而饮。栖楚
不自安，趋出，坐上莫不壮之。累迁陕虢观察使，日与宾客僚属痛饮，未尝醒，夜分辄决事，裁剖，精明无一
毫差，吏称为神。入拜右散骑常侍、秘书监。太和八年
卒。咸素有高世志，造诣崭远。间游终“南山，乘月吟啸，
至感慨泣下”，诸文中歌诗最善。